Faf se kolf laat Melbourne sterretjies sienFaf du Plessis laat waai teen die Melbourne Stars. Foto: Twitter. Faf du Plessis het beslis goed voor die paaltjies in sy eerste twee wedstryde vir die Perth Scorchers in die Big Bash League gelyk. Vandag het hy egter behoorlik vlam gevat en 68 lopies van slegs 33 aflewerings teen die Melbourne Stars gemoker. Op 38-jarige ouderdom is hy steeds een van die blinkste sterre in die wêreldwye T20-ligas en sy kolf het vandag ordentlik geflits. Hy het 11 grenshoue – waaronder vyf sesse – gemoker en hy het met kragspel sowel as sy innoverende houe beïndruk. Du Plessis het in die negende boulbeurt van die wedstryd 21 lopies van Nathan Coulter-Nile se boulwerk geslaan. Die voormalige Protea-kaptein het sy houe-repertoire uitgestal en hy het die bal uitstekend opgetel om dit bo-oor die paaltjiewagter se kop te maneuver. That crack of the bat ???? https://t.co/MCOJDACMpp — Perth Scorchers (@ScorchersBBL) December 23, 2022 Saam met ŉ veglustige Josh Inglis het hy toegesien dat die Scorchers 229/7 in hul toegelate 20 boulbeurte kon aanteken. Hy het later ook met sy veldwerk op die grens beïndruk. Du Plessis is onlangs as die kaptein van die Johannesburg Super Kings vir die eerste SA20-toernooi aangewys en volgens die speler wil hy nog vir ŉ paar seisoene lopies op die groot verhoog slaan. “My eerste doelwit is om te speel tot ek 40 jaar oud is. Daarna wil ek ŉ breek vat, my skoene uitskop en dinge saam met my gesin doen. Maar ek kan nie sommer net my krieketbrein afskakel nie; dalk wag daar nog kommentator- of afrigterswerk vir my in die toekoms,” het hy in ’n onderhoud op Pretoria FM gesê. Sensational Faf Du Plessis in the field, just an amazing athlete. pic.twitter.com/P3w7uKlZ2Y — Mufaddal Vohra (@mufaddal_vohra) December 23, 2022 Perth Scorchers 229/7 in 20 boulbeurte: Josh Inglis 74, Faf du Plessis 68 en Luke Wood 5/50. Melbourne Stars 168/8 in 20 boulbeurte: Beau Webster 43, Nick Larkin 34 en Jason Behrendorff 3/32.